## Mazón apel·la a “la unió i el consens per a accelerar la reconstrucció econòmica i social que necessita i mereix la província de València després de les riuades”

*** Trasllada als síndics dels grups parlamentaris la necessitat d’aprovar en les Corts el decret llei pel qual es concedix un crèdit extraordinari de 700 milions d’euros per a afrontar la reconstrucció
* Reclama un front comú per a exigir al Govern central l’aprovació dels més de 3.000 milions d’euros del Fons de Liquiditat Autonòmica que “és més necessari que mai per a no col·lapsar els servicis públics”
* El president s’ha reunit amb els síndics de PSPV, VOX i PP als quals ha entregat el decret llei, així com les mesures mobilitzades fins al moment per la Generalitat per a pal·liar els efectes de les inundacions
* Lamenta que Compromís no haja assistit a la reunió i agraïx la predisposició de la resta de partits a donar suport al decret llei**

**València.**

El president de la Generalitat, Carlos Mazón, ha apel·lat a “la unió i el consens per a accelerar la reconstrucció econòmica i social que necessita i mereix la província de València després de les riuades”, en les diferents trobades que ha mantingut amb els síndics de les Corts del PSPV, VOX i PP.

El cap del Consell ha sol·licitat “altura de mires” i ha traslladat la necessitat d’aprovar en el parlament valencià el decret llei pel qual es concedix un crèdit extraordinari de 700 milions d’euros per a afrontar la reconstrucció. Per a Mazón, “és el moment d’unitat d’acció per a donar resposta a les necessitats que persones, municipis i empreses ens demanden per a afrontar els danys provocats per les inundacions”.

Este crèdit, amb càrrec al deute valencià, permetrà finançar en 2024 gastos inajornables derivats dels danys suportats per les persones físiques o jurídiques, en béns mobles o immobles, així com en les infraestructures públiques o privades a conseqüència de les riuades que va afectar la Comunitat Valenciana.

Així mateix, el màxim representant de l’executiu valencià ha fet una crida per a “fer front comú” i exigir al Govern central l’aprovació dels més de 3.000 milions d’euros del Fons de Liquiditat Autonòmica que “és més necessari que mai per a no col·lapsar els servicis públics com la sanitat, l’educació o els servicis socials”. A més, el president ha recordat que “este FLA extraordinari compensa el dèficit d’ingressos per l’infrafinançament de la Comunitat i que hauria d’haver sigut aprovat ja”.

El màxim representant de l’executiu valencià ha entregat als síndics del PSPV, VOX i PP, el decret llei 16/2024 pel qual es concedix un crèdit de 700 milions d’euros per a finançar les actuacions de la Generalitat a conseqüència de les riuades, així com un document amb les mesures mobilitzades fins al moment per la Generalitat per a pal·liar els seus efectes.

El cap del Consell ha remarcat els més de “1.050 milions d’euros compromesos fins al moment per al Pla Recuperem València” el que suposa “la major mobilització de fons públics de tota la història de la Generalitat” per a fer front a la reconstrucció de la província de València.

Estes mesures preveuen ajudes directes a les famílies damnificades, autònoms, pimes, empreses i ajuntaments, així com contractes d’emergència per a la reparació d’infraestructures i el gasto ocasionat en la recuperació de la mobilitat, els servicis públics essencials de sanitat, educació i benestar social, o en tasques de neteja i desenrunament i la protecció del medi ambient, entre altres.

El president ha agraït als síndics que han assistit a la trobada la seua predisposició per a convalidar el decret llei en les Corts i ha lamentat que Compromís no haja assistit a la trobada en la qual s’han tractat “mesures importants que afecten les persones damnificades per les riuades”.

Fecha: 18/12/2024